Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea adottat Qafas Temporanju li jippermetti lill-Istati Membri jużaw il-flessibbiltà sħiħa prevista skont ir-regoli dwar l-għajnuna mill-Istat biex isostnu l-ekonomija fil-kuntest tat-tifqigħa tal-COVID-19. Flimkien ma' bosta miżuri ta' appoġġ oħrajn li jistgħu jintużaw mill-Istati Membri skont ir-regoli eżistenti dwar l-għajnuna mill-Istat, il-Qafas Temporanju jippermetti lill-Istati Membri jiżguraw li negozji ta' kull tip ikunu jistgħu jaċċessaw ammonti ta' suffiċjenti ta' likwidità u jħarsu l-kontinwità tal-attività ekonomika matul it-tifqigħa tal-COVID-19, u wara li tgħaddi. Il-Viċi President Eżekuttiv Margrethe Vestager, li hija responsabbli mill-politika tal-kompetizzjoni, qalet: “L-impatt ekonomiku tat-tifqigħa tal-COVID-19 huwa aħrax. Jeħtieġ li nieħdu azzjoni malajr biex nikkontrollaw l-impatt kemm nistgħu. U jeħtieġ li nieħdu azzjoni b'mod koordinat. Dan il-Qafas Temporanju ġdid jippermetti lill-Istati Membri jużaw il-flessibbiltà sħiħa prevista skont ir-regoli dwar l-għajnuna mill-Istat biex isostnu l-ekonomija f'dan il-mument diffiċli.” Il-Qafas Temporanju tal-għajnuna mill-Istat li jsostni lill-ekonomija fil-kuntest tat-tifqigħa tal-COVID-19 huwa msejjes fuq l-Artikolu 107(3)(b) tat-Trattat dwar il-Funzjonament tal-Unjoni Ewropea, u jagħraf li l-ekonomija kollha tal-UE għaddejja minn taqlib serju. Bħala rimedju għal dan, il-Qafas Temporanju jipprevedi ħames għamliet ta' għajnuna: (i) Għotjiet diretti, benefiċċji selettivi fuq it-taxxa u ħlasijiet bil-quddiem: L-Istati Membri se jkunu jistgħu joħolqu skemi li jagħtu sa EUR 800,000 lil kumpanija biex tkun tista' tindirizza l-ħtiġijiet urġenti li tiffaċċja b'rabta mal-likwidità. (ii) Garanziji tal-Istat għal self li jingħata mill-banek lill-kumpaniji: L-Istati Membri se jkunu jistgħu jipprovdu garanziji tal-Istat biex jiżguraw li l-banek jibqgħu isellfu lill-klijenti li jkunu jeħtieġu dan is-self. (iii) Self pubbliku sussidjat lill-kumpaniji: L-Istati Membri se jkunu jistgħu jsellfu lill-kumpaniji b'rati tal-imgħax favorevoli. Dan is-self jista' jgħin lin-negozji jkopru l-ħtiġijiet immedjati għal kapital operatorju u ta' investiment. (iv) Salvagwardji għall-banek li jgħaddu l-għajnuna mill-Istat lill-ekonomija reali: Xi Stati Membri qegħdin jippjanaw li jibnu fuq il-kapaċitajiet eżistenti tal-banek li jsellfu, u jużawhom bħala mezzi ta' sostenn għan-negozji – b'mod partikolari għall-kumpaniji ta' daqs żgħir u medju. Il-Qafas jagħmilha ċara li din it-tip ta' għajnuna titqies bħala għajnuna diretta lill-klijenti tal-banek, u mhux lill-banek infushom, u jagħti gwida dwar kif tista' tiġi żgurata l-anqas distorsjoni possibbli fuq il-kompetizzjoni bejn il-banek. (v) Assigurazzjoni ta' kreditu għall-esportazzjoni għal perjodu qasir: Il-Qafas jintroduċi aktar flessibbiltà dwar kif ikun jista' jintwera li ċerti pajjiżi ma jkunux ta' riskju kummerċjabbli, u b'hekk Stat ikun jista' joħroġ assigurazzjoni ta' kreditu għall-esportazzjoni għal żmien qasir fejn ikun meħtieġ. Meta wieħed iqis id-daqs limitat tal-baġit tal-UE, ir-rispons ewlieni se jkun qed jingħata mill-baġits nazzjonali tal-Istati Membri. Il-Qafas Temporanju se jgħin biex is-sostenn lill-ekonomija jkun wieħed immirat, filwaqt li jrażżan il-konsegwenzi negattivi fuq il-kundizzjonijiet ekwi fis-Suq Uniku. Għaldaqstant il-Qafas Temporanju jinkludi għadd ta' salvagwardji. Pereżempju, jorbot is-self issussidjat jew il-garanziji lin-negozji mal-iskala tal-attività ekonomika tagħhom, b'referenza għall-kont tal-pagi, għall-fatturat, jew għall-ħtiġijiet ta' likwidità tagħhom, u mal-użu tal-appoġġ pubbliku għall-kapital operatorju jew ta' investiment. Għaldaqstant din l-għajnuna għandha tgħin lin-negozji jegħlbu t-tnaqqis fir-ritmu ekonomiku u jħejju rkupru sostenibbli. Il-Qafas Temporanju jikkumplimenta l-bosta possibbiltajiet l-oħra li diġà huma disponibbli għall-Istati Membri biex itaffu l-impatt soċjoekonomiku tat-tifqigħa tal-COVID-19, b'konformità mar-regoli tal-UE dwar l-għajnuna mill-Istat. Fit-13 ta' Marzu 2020 l-Kummissjoni adottat Komunikazzjoni dwar Rispons ekonomiku koordinat għat-tifqigħa tal-COVID-19 li tistabbilixxi dawn il-possibbiltajiet. Pereżempju, l-Istati Membri jistgħu jagħmlu tibdil li ġeneralment ikun applikabbli għan-negozji (pereż. id-differiment tat-taxxi, jew is-sussidjar ta' xogħol b'ħinijiet aqsar fost is-setturi kollha), li ma jaqax taħt ir-regoli dwar l-Għajnuna mill-Istat. Jistgħu wkoll jagħtu kumpens lil dawk il-kumpaniji li jkunu ġarrbu ħsara minħabba t-tifqigħa tal-COVID-19 jew b'kaġun dirett tagħha. Dan jista' jkun utli biex jingħata sostenn lis-setturi milquta, bħal dak tat-trasport, tat-turiżmu, tal-ospitalità u tal-bejgħ bl-imnut. Il-Qafas se jibqa' fis-seħħ sa tmiem Diċembru 2020. Bil-għan li tiġi żgurata ċ-ċertezza legali, qabel dik id-data l-Kummissjoni se tivvaluta jekk ikunx hemm ta' estensjoni. Sfond Ir-regoli dwar l-għajnuna mill-Istat jippermettu lill-Istati Membri jieħdu azzjoni rapida u effettiva biex jappoġġaw liċ-ċittadini u lill-kumpaniji, b'mod partikolari lill-SMEs li jkunu qed jiffaċċjaw diffikultajiet ekonomiċi minħabba t-tifqigħa tal-COVID-19. Il-Qafas Temporanju li ġie adottat illum jikkumplimenta l-bosta possibbiltajiet f'idejn l-Istati Membri biex ifasslu miżuri konformi mar-regoli eżistenti tal-UE dwar l-għajnuna mill-Istat, kif ġie stabbilit fil-Komunikazzjoni dwar rispons ekonomiku kkoordinat għat-tifqigħa tal-COVID-19 tat-13 ta' Marzu 2020. B'mod partikolari, jistgħu jadottaw miżuri li jaqgħu lil hinn mill-kamp ta' applikazzjoni tal-kontroll tal-għajnuna mill-Istat, bħall-għoti ta' fondi nazzjonali lis-servizzi tas-saħħa biex jindirizzaw il-COVID-19. L-Istati Membri jistgħu wkoll jaġixxu minnufih permezz ta' miżuri ta' appoġġ pubbliku li huma disponibbli għall-kumpaniji kollha, bħas-sussidji fuq il-pagi, is-sospensjoni tal-ħlas ta' taxxi korporattivi u ta' taxxi fuq il-valur miżjud jew tal-kontribuzzjonijiet soċjali. Barra minn hekk, l-Istati Membri jistgħu jagħtu appoġġ finanzjarju direttament lill-konsumaturi, pereżempju għal servizzi ikkanċellati jew biljetti li ma jiġux rimborżati mill-operaturi kkonċernati. Barra minn hekk, ir-regoli tal-UE dwar l-għajnuna mill-Istat jippermettu lill-Istati Membri jgħinu lill-kumpaniji li jħabbtu wiċċhom ma' nuqqas ta' likwidità u li jkunu jeħtieġu għajnuna urġenti ta' salvataġġ. L-Artikolu 107(2)(b) tat-Trattat dwar il-Funzjonament tal-Unjoni Ewropea jippermetti lill-Istati Membri jikkumpensaw lil kumpaniji għall-ħsara li tkun ġiet ikkaġunata direttament minn okkorrenzi eċċezzjonali, bħall-ħsara kkawżata mit-tifqigħa tal-COVID-19, fosthom b'miżuri f'setturi bħal dawk tal-avjazzjoni u t-turiżmu. Fl-2008 l-Kummissjoni adottat Qafas Temporanju b'rispons għall-kriżi finanzjarja globali. Għal Aktar Informazzjoni: Komunikazzjoni mill-Kummissjoni — Qafas Temporanju għal miżuri ta' għajnuna mill-Istat biex jappoġġjaw l-ekonomija fit-tifqigħa attwali tal-COVID-19